KOMISIJOS SPRENDIMAS
2005 m. gruodžio 22 d.
iš dalies keičiantis Sprendimą 2005/237/EB dėl finansinės Bendrijos pagalbos 2005 metams Bendrijos etaloninės paukščių gripo laboratorijos veiklai
(pranešta dokumentu Nr. C(2005) 5617)
(autentiškas tik tekstas anglų kalba)
(2005/935/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. birželio 26 d. Tarybos sprendimą 90/424/EEB dėl išlaidų veterinarijos srityje (1), ypač į jo 28 straipsnio 2 dalį,
kadangi:
(1)
1992 m. gegužės 19 d. Tarybos direktyvoje 92/40/EEB, nustatančioje Bendrijos paukščių gripo kontrolės priemones (2), apibrėžiamos Bendrijos kontrolės priemonės, taikytinos kilus paukščių gripo protrūkiui tarp naminių paukščių. Joje taip pat numatyta paskirti nacionalines paukščių gripo laboratorijas ir Bendrijos etaloninę paukščių gripo laboratoriją.
(2)
2005 m. kovo 15 d. Komisijos sprendimu 2005/237/EB dėl finansinės Bendrijos pagalbos 2005 metams tam tikrų Bendrijos etaloninių laboratorijų veiklai gyvūnų sveikatos ir gyvų gyvūnų srityje (3) Direktyva 92/40/EEB paskirtai Bendrijos etaloninei paukščių gripo laboratorijai buvo suteikta Bendrijos finansinė pagalba.
(3)
Dėl gyvūnų sveikatos situacijos, susijusios su paukščių gripu Bendrijoje ir trečiosiose šalyse, naujausių pokyčių iš esmės padaugėjo su šia liga susijusio darbo Bendrijos etaloninei paukščių gripo laboratorijai. Darbo padaugėjo iš esmės dėl laboratorijai pateiktų virusų apibūdinimo ir naudojamų reagentų gamybos, atnaujinimo ir platinimo.
(4)
Be to, Bendrijos etaloninė paukščių gripo laboratorija atlieka esminį vaidmenį teikiant paramą nacionalinių paukščių gripo etaloninių laboratorijų diagnostikos skyriams, įskaitant apsilankymus tose laboratorijose.
(5)
Į 2005 metams patvirtintos darbo programos funkcijas ir pareigas įtraukus turimo diagnostikos arsenalo didinimą, kaip antai - naujų molekulinės diagnostikos technologijų ir metodų patvirtinimą, standartų išleidimą ir tarplaboratorinių bandymų atlikimą, išaugo Bendrijos etaloninės paukščių gripo laboratorijos atliekamos veiklos apimtys.
(6)
Komisija išanalizavo naujausią Bendrijos etaloninės paukščių gripo laboratorijos pateiktą informaciją apie 2005 metams reikalingas išlaidas. Atsižvelgiant į tą informaciją Bendrijos finansinė pagalba minėtai laboratorijai turi būti pakoreguota ir todėl 2005 metams reikia skirti papildomą finansavimą.
(7)
Todėl Sprendimą 2005/237/EB reikėtų atitinkamai iš dalies pakeisti.
(8)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 2005/237/EB 3 straipsnyje „135 000 EUR“ keičiama „285 000 EUR“.
2 straipsnis
Šis sprendimas skirtas Jungtinei Didžiosios Britanijos ir Šiaurės Airijos Karalystei.
Priimta Briuselyje, 2005 m. gruodžio 22 d.